Moordverdagte vasgekeer ná huisbraak | Netwerk24
Deur Cara-Lee Dorfling 21 Augustus 2019 17:01
’n Patrollie-polisiehond, Bonzo, het die 32-jarige man Woensdag in die vroeë oggendure in ’n bos aangekeer, oomblikke nadat hy glo by ’n nabygeleë huis in Bathurst, sowat 15 km buite Port Alfred, ingebreek het.
Kapt. Mali Govender, polisiewoordvoerder, sê die man het ’n randsnyer by hom gehad. Dit is vermoedelik in ’n ander huisbraak gebuit.
Die polisie het Woensdagoggend gereageer op ’n paniekalarm van die huiseienaar in Bathurst.
Die huiseienaar het volgens Govender ’n volledige beskrywing van die verdagtes aan die polisie verskaf, waarna die polisiehond ’n spoor gevolg het tot by ’n nabygeleë bos waar die 32-jarige man in hegtenis geneem is.
Hy sal later die week op ’n aanklag van die besit van vermoedelik gesteelde eiendom in die hof verskyn.
Govender sê die man is in 2018 vir moord in hegtenis geneem en daarna op borgtog vrygelaat.
Meer besonderhede rondom die moord was nie onmiddellik beskikbaar nie.
Meer oor: Oos-Kaap | Port Alfred | Huisbraak | Vasgekeer | Misdaad | Moordverdagte
Nog ’n hond met pepersproei getakel in PE-huisbraak
Vrou (85) se aanvaller 15 jaar tronk toe gestuur